Preben Bang Henriksen (V), 2025-04-30:
Det var en udmærket tale på dansk og engelsk, men vi mangler at få den på nordjysk, så det må vi to jo så været garanter for.
Det forslag, vi behandler i dag, vedrører noget, der hedder minimumbeskatning, men vi skulle måske starte et andet sted, nemlig i grundlovens § 43.
Der er altså ikke mulighed for at lade tekniske regler fremgå af bekendtgørelser og lignende, og det er derfor, at skattelovgivningen bliver så indviklet, og at den skal forelægges Folketinget i form af et lovforslag på 120 sider.
Min forargelse over de 120 sider blev dog gjort til skamme i dag, da jeg fandt ud af, at det næstsidste forslag, vi skal behandle i Folketinget i dag, vist er på 850 sider eller noget i den retning.
Nu skal jeg kun behandle ét forslag ad gangen, og lad mig tage det sidste først og sige, at det ingen steder hører hjemme, og så er det sagt.
Men tilbage til lovforslaget her på de 120 sider, for dem er der nemlig en god begrundelse for.
For skatteministeren kan ikke bare udstede bekendtgørelser, men tingene skal også teknisk set i meget vidt omfang ind omkring Folketinget.
Det er et komplekst samfund, og det er derfor også en kompleks lovgivning, vi sidder med, og derfor det store omfang på det her forslag.
Forslaget er et produkt af OECD-aftalen fra 2021 om minimumbeskatning af de lande, der er med i OECD, men da man i 2021 lavede aftalen, fik man selvfølgelig ikke de administrative retningslinjer med, og det er så dem, som vi gennemfører med det forslag, vi har her i dag.
Der er tale om, at man afgrænser de skattepligtige virksomheder, der har pligt til at udarbejde det, der hedder transferpricingdokumentation, og der er faktisk en hel del virksomheder, der på grund af det her slipper for det store arbejde, der ligger i at dokumentere, at man ikke placerer en gevinst i et udenlandsk datterselskab for at få det beskattet lavere.
Det er vist det, der ligger i transferpricingen.
Men der er altså en række tilfælde, som nu udgår, og jeg har læst mig til, at det faktisk er 15.000 virksomheder, der i dag udarbejder transferpricingdokumentationen, og som slipper for det, og det lyder som et meget, meget voldsomt tal.
Men det er i hvert fald, hvad jeg har læst, og så meget desto bedre.
Herudover er der tale om en forenkling af det, der hedder armslængdeprincippet, og det drejer sig om, at et dansk selskab har kontrollerede transaktioner med distributører i lande, som i forvejen har en dobbeltbeskatningsaftale med Danmark, og nu er det allerede godt på vej til at blive indviklet.
Der er tale om en række bestemmelser, som åbenbart gør det lidt mere simpelt, og som er er konsekvens af, at vi allerede tilbage i 2021 vedtog OECD-mindstebeskatningsloven, og det er ikke alle, der er vilde med, at vi har en mindstebeskatningslov.
Den 20. januar 2025 kom der nye folk i Det Hvide Hus i Washington, og ved den lejlighed blev der sagt rigtig, rigtig mange ting, og der blev bl.a. også sagt, at USA ikke vil implementere en minimumsbeskatning.
Men derfor kan man sagtens forvente at få sanktioner over for de lande, som minimumbeskatter amerikanske datterselskaber rundtom i verden, og gad vide hvad det kan føre med sig?
Men nu er det altså heldigvis ikke Donald Trump, der regerer her i Folketinget, og vi har vores egen lov, og det har de andre OECD-lande også, og vi gennemfører den lovgivning, som skal til, og det gør vi her.
Venstre er for forslaget.